CELEX: 32011D0494
Language: lt
Date: 1312502400000
Title: 2011/494/ES: 2011 m. rugpjūčio 5 d. Komisijos įgyvendinimo sprendimas dėl leidimo tiekti rinkai fosfatuotą kukurūzų krakmolą kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (pranešta dokumentu Nr. C(2011) 5550)  Tekstas svarbus EEE

9.8.2011   
            
            
               LT
            
            
               Europos Sąjungos oficialusis leidinys
            
            
               L 204/23
            
         KOMISIJOS ĮGYVENDINIMO SPRENDIMAS
   2011 m. rugpjūčio 5 d.
   dėl leidimo tiekti rinkai fosfatuotą kukurūzų krakmolą kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
   (pranešta dokumentu Nr. C(2011) 5550)
   (Tekstas svarbus EEE)
   (2011/494/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2005 m. rugpjūčio 23 d. bendrovė National Starch Food Innovation Jungtinės Karalystės kompetentingoms institucijoms pateikė prašymą tiekti rinkai fosfatuotą dikrakmolo fosfatą (toliau – fosfatuotas kukurūzų krakmolas) kaip naują maisto sudedamąją dalį;
            
         
               (2)
            
            
               2009 m. balandžio 27 d. kompetentinga Jungtinės Karalystės maisto vertinimo tarnyba pateikė pirminio vertinimo ataskaitą. Toje ataskaitoje ji padarė išvadą, kad fosfatuotas dikrakmolo fosfatas priimtinas kaip nauja maisto sudedamoji dalis;
            
         
               (3)
            
            
               2009 m. gegužės 4 d. Komisija pirminio vertinimo ataskaitą išsiuntė visoms valstybėms narėms;
            
         
               (4)
            
            
               per Reglamento (EB) Nr. 258/97 6 straipsnio 4 dalyje nustatytą 60 dienų laikotarpį, remiantis tos dalies nuostata, buvo pateikta pagrįstų prieštaravimų dėl šio produkto tiekimo rinkai;
            
         
               (5)
            
            
               todėl 2010 m. vasario 10 d. konsultuotasi su Europos maisto saugos tarnyba (toliau – EMST);
            
         
               (6)
            
            
               2010 m. rugsėjo 10 d. EMST Mokslinėje nuomonėje dėl fosfatuoto dikrakmolo fosfato kaip naujos maisto sudedamosios dalies saugos
                   (2) padarė išvadą, kad fosfatuotas dikrakmolo fosfatas saugus pasiūlytomis naudojimo sąlygomis ir naudojant pasiūlytą kiekį;
            
         
               (7)
            
            
               remiantis moksliniu vertinimu nustatyta, kad fosfatuotas dikrakmolo fosfatas atitinka Reglamento (EB) Nr. 258/97 3 straipsnio 1 dalyje nustatytus kriterijus;
            
         
               (8)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Fosfatuotas dikrakmolo fosfatas, kaip nurodyta priede, gali būti tiekiamas Sąjungos rinkai kaip naujas maisto sudedamoji dalis naudoti gatavuose kepiniuose, makaronuose, pusryčių javainiuose ir javainių batonėliuose, neviršijant 15 % kiekio.
   2 straipsnis
   Šiuo sprendimu leidžiamo fosfatuoto dikrakmolo fosfato pavadinimas, nurodomas ženklinant jo turinčius maisto produktus, yra „fosfatuotas kukurūzų krakmolas“.
   3 straipsnis
   Šis sprendimas skirtas National Starch Food Innovation, Corn Products UK Ltd, Prestbury Court, Greencourts Bussiness Park, 333 Styal Road, Manchester M22 5LW, Anglija.
   
      Priimta Briuselyje 2011 m. rugpjūčio 5 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EMST leidinys, 2010 m.; 8(9): 1772.
   
      PRIEDAS
      
         FOSFATUOTO KUKURŪZŲ KRAKMOLO SPECIFIKACIJOS
      
      Aprašymas: Nauja maisto sudedamoji dalis yra balti arba beveik balti milteliai.
      Fosfatuotas kukurūzų krakmolas (fosfatuotas dikrakmolo fosfatas) yra chemiškai modifikuotas atsparus krakmolas, gautas iš daug amilozės turinčio krakmolo derinant cheminio apdorojimo metodus, kad būtų galima sukurti fosforo skersinius ryšius tarp angliavandenių liekanų ir esterintų hidroksilo grupių.
      CAS Nr.: 11120–02–8
      Cheminė formulė: (C6H10O5)n [(C6H9O5)2PO2H]x [(C6H9O5)PO3H2]y
      n = gliukozės vienetų skaičius; x, y = pakaitos laipsniai